钦定古今图书集成/明伦汇编/宫闱典/第040卷 > 睿宗尼怯烈皇后
## 钦定古今图书集成/明伦汇编/宫闱典/第040卷 > 睿宗尼怯烈皇后

按《元史后妃传》：“睿宗显懿庄圣皇后，名唆鲁帖尼怯
烈氏，生子宪宗、世祖，相继为帝。至元二年，追上尊谥
庄圣皇后，升祔睿宗庙。至大二年十二月，加谥显懿
庄圣皇后。三年十月，又上玉册，其文曰：‘祖功宗德，称
诔于天，内则阃仪，受成于庙。行之大者名必显，恩之
隆者报则丰。上以增佐定之光，下以伸遹追之孝。钦’”
惟庄圣皇后英明溥博，圣善柔嘉。尊俪景襄，阴教纯
被。逮事光献，妇职勤修。勋聿著于承天，祥两占于梦
日。迹圣绪洪源之有渐，知深仁厚泽之无垠。元符肇
自涂山，顾前徽之未称；苍箓兴于文母，岂后嗣之能
忘。是用参考彝经，丕扬景铄，敷绎宝慈之谊，形容青
史之规。谨遣摄太尉某奉玉册玉宝，加上尊谥曰“显
懿庄圣皇后。”伏惟睿灵，昭垂鉴格。礼严闷宫，乐歌《𡗝
则》。亿万斯年，承休无斁。